南歸對客
作者：汪元量
朝代：宋

paragraphs: 北行十三載，癡懶身羈孤。
勒馬向天山，咄咄空踟躕。
窮陰六月內，白雪飛穹廬。
冷氣刺骨髓，寒風割肌膚。
饑餐棗與栗，渴飲酪與酥。
棄置勿復言，言之則成迂。
前年走河北，荆榛鬰丘墟。
夜宿古戰場，鬼物聲嗚嗚。
去年及淮南，黄塵翳行裾。
長流漂白骨，滿目皆畏途。
今年歸湖山，喬木依故居。
堂前雙老親，粲粲色敷腴。
壁間豈無琴，牀頭亦有書。
友朋日過從，可嬉仍可娛。
開軒耿晴色，梅花繞庭除。
呼兒斫海鯨，新篘酒盈壺。
偶爾得生還，相對真夢如。
萬事一畫餠，百年捋髭鬚。
向來誤儒冠，今也無壯圖。
且願休王師，努力加飯蔬。